REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/199-14

17. jul 2014. godine

B e o g r a d

ZAPISNIK

ČETVRTE SEDNICE ODBORA ZA ZAŠTITU ŽIVOTNE SREDINE,

ODRŽANE 17. JULA 2014. GODINE

Sednica je počela u 11,00 časova.

Sednicom je predsedavao dr Branislav Blažić, predsednik Odbora.

Sednici su prisustvovali članovi Odbora: Vladimir Petković, Adriana Anastasov, Boban Birmačević, Jezdimir Vučetić, Sonja Vlahović, Ivana Stojiljković, Gordana Zorić, Violeta Lutovac, Marija Stevanović, zamenik člana Odbora Violete Lutovac, Momo Čolaković, Nada Lazić, Ivan Karić, Šaip Kamberi, Gordana Čomić, zamenik člana Odbora Dejana Nikolića i Miletić Mihajlović, zamenik člana Odbora Miljane Zindović.

Sednici je prisustvovala i narodni poslanik Aleksandra Tomić.

Sednici nisu prisustvovali članovi Odbora: Miljana Zindović, Ivana Dinić, Dejan Nikolić i Đorđe Kosanić.

Pored članova Odbora, sednici je na Zelenoj stolici prisustvovao i Dejan Zagorac, predsednik Eko centra iz Beograda.

Na predlog predsednika Odbora, jednoglasno, usvojen je sledeći:

D n e v n i r e d :

1. Razmatranje predstavki upućenih Odboru;
2. Razmatranje predloga zaključaka Odbora koje je formulisala Radna grupa;
3. Razno.

Pre prelaska na prvu tačku dnevnog reda, usvojen je zapisnik Treće sednce Odbora za zaštitu životne sredine, održane 3. jula 2014. godine.

Prva tačka dnevnog reda: **Razmatranje predstavki upućenih Odboru**

Radnu grupu za razmatranje predstavki iz delokruga rada Odbora čine: Ivana Stojiljković, Marija Stevanović i Boban Birmančević.

Član Radne grupe za razmatranje predstavki iz delokruga rada Odbora, Ivana Stojiljković kao izvestilac obavestila je Odbor o pristiglim predstavkama.

Ukratko je iznela navode u Peticiji grupe građana (986 potpisa) u vezi sa trasom izgradnje dalekovoda 400 kv broj 451 BEOGRAD 8-PANČEVO 2 u TS „BEOGRAD 20“, kojom se od Odbora za zaštitu životne sredine se zahteva da donese zaključak, koji će uputiti Odboru za ustavna pitanja i zakonodavstvo, Odboru za ljudska i manjinska prava i ravnopravnost polova, Odboru za zdravlje i porodicu i Odboru za prava deteta (kojima su se takođe obraćali), a kojim će tražiti da Narodna skupština svojom odlukom obaveže nadležna ministarstva da hitno postupe u skladu sa Ustavom i zakonom i da se planirana trasa dalekovoda izmesti minimum 1km van naselja KO Ritopek, KO Leštane i KO Vinča, posebno van najugroženijeg naselja Radmilovac.

Obavestila je Odbor i o informaciji, koju je od JP Elektromreža Srbije dobila član Radne grupe Marija Stevanović, kojom se ističe da se dalekovod radi potpuno legalno sa svim potrebnim saglasnostima i dozvolama koje su izdate od strane nadležnih organa u skladu sa važećim zakonima, pravilnicima i ostalom pravnom regulativom koja je u najvećoj meri već usklađena sa zakonima i propisima Evropske Unije. U tom dopisu navedeno je da Projekat nije urađen 1987. godine, kao što navode podnosioci predstavke, već je tada donesen Detaljni urbanistički plan dalekovoda, koji je u skladu je sa Generalnim planom Beograda do 2021. godine. Glavni projekat je stvarno urađen 2011. godine. Osnovna škola i obdanište u Vinči se nalaze izvan planiranog koridora za dalekovod, dok podnosioci predstavke navode da dalekovod prelazi preko njih. U planiranom koridoru dalekovoda samo 3% objekata poseduje građevinsku ili upotrebnu dozvolu, a ne većina objekata kako oni navode. Sva dokumenta u vezi sa izgradnjom ovog dalekovoda su javna i dostupna svim građanima Republike Srbije (Studija o proceni uticaja na životnu sredinu je bila na javnom uvidu od 22.10.2010 do 11.11.2010. godine, javna rasprava ove studije je održana 19.11.2010. godine, a Rešenje o saglasnosti Ministarstva životne sredine i prostornog planiranja na Studiju o proceni uticaja na životnu sredinu projekta dalekovoda 400 kU broj 451 Beograd 8 - Pančevo 2, uvođenje u TS Beograd 20, doneto je 31.12.2010. godine). Svi imovinsko-pravni poslovi su rešeni do kraja 2012. godine. Glavni projekat je u potpunosti usaglašen sa uslovima na terenu i urađen na način da je kompletan koridor posmatran kao zona povećane osetljivosti. U tom smislu, minimalne sigurnosne visine i minimalne sigurnosne udaljenosti provodnika određene su tako da se ispoštuju referentne granične vrednosti za električno i magnetno polje iz podzakonskih akata (pravilnika) Zakona o zaštiti od nejonizujućeg zračenja, što je u skladu sa najstrožijom svetskom praksom u ovoj oblasti, što znači da bezbednost i zdravlje stanovništva nije ugroženo. Ispunjenje ovih zahteva je značilo i dodatno poskupljenje projekta, s obzirom na to da su znatno podignuti stubovi i povećana rastojanja provodnika od tla, tako da je minimalna visina provodnika duž cele trase 21 metar. Zakonski propisi za zaštitu stanovništva od niskofrekventnog električnog i magnetnog polja u Srbiji u zonama povećane osetljivosti, koje obuhvataju i vrtiće, igrališta za decu, škole, sportska igrališta i drugo, zbog povećane predostrožnosti su definisani sa faktorom bezbednosti 125 u odnosu na faktor bezbednosti 50 koji se zahteva u propisima Evropske unije, preporukama Svetske zdravstvene organizacije i nezavisne Međunarodne komisije za zaštitu od nejonizujućih zračenja.

Predložila je da Odbor zatraži informaciju o tačnoj udaljenosti dalekovoda od osnovne škole i vrtića, pa ukoliko Odbor utvrdi da su zaista ispunjeni svi uslovi propisani zakonom, da se organizuje edukacija građana ovih naselja, uz adekvatnu dokumentaciju, kako bi se otklonile sumnje i strah koji je kod njih prisutan zbog izgradnje ovog dalekovoda.

U diskusiji koja je usledila, učestvovaali su: Marija Stevanović i Vladimir Petković.

Član Radne gurpe Marija Stevanović citirala je deo dopisa JP Elektromreža Srbije i konstatovala da su sve relevantne institucije u državi upoznate sa ovim slučajem i sve su dale odgovore koji su istovetni i u skladu sa činjenicama iznetim u ovom dopisu, pa da Odbor treba da reaguje u okvirima svoje nadležnosti.

Član Odbora Vladimir Petković predložio je da Odbor zatraži od JP Elektromreža Srbije dokumentaciju koja se odnosi na ovaj slučaj, kako bi mogao da sagleda činjenično stanje. Istako je da, ukoliko JP EMS ima kompletnu projektnu dokumentaciju, sve saglasnosti i dozvole, veoma je teško to izmeniti, osim da se taj vod kablira i uradi podzemno, ali to nije moguće učiniti u tom naponskom nivou.

Odbor je (sa 13 glasova za, dva člana Odbora nisu glasala) prihvatio predlog i doneo zaključak da se od JP EMS zatraži na uvid svu dokumentaciju na osnovu koje se dalekovod 400 kv broj 451 BEOGRAD 8-PANČEVO 2 u TS „BEOGRAD 20“ gradi, kako bi mogao da sagleda činjenično stanje.

Član Radne grupe za razmatranje predstavki iz delokruga rada Odbora, Ivana Stojiljković obavestila je Odbor o predstavci Udruženja građana „Aurora“ iz Bele Crkve, koja se odnosi na ugrožavanje životne sredine u neposrednoj blizini reke Nere u Beloj Crkvi, nastalo stvaranjem privremene deponije za odlaganje inetrnog otpada, nastalog zbog postupka gasifikacije. Odlukom o određivanju lokacije za odlaganje internog otpada („Sl. list Opštine Bela Crkva“, broj 6/2010) određeno da lokacija bude na prostoru postojeće gradske deponije, ali s obzirom da su u toku radovi na gasnoj mreži, što povećava količinu otpada, direktor JKP „Belocrkvanski komunalac“ obratio se Odeljenju za urbanizam, privredu i inspekcijske poslove Opštinske uprave u Beloj Crkvi sa zahtevom za određivanje nove lokacije za deponovanje internog otpada. Određena je lokacija gde će se ova vrsta otpada odlagati. Problem je nastao zbog toga što se na toj lokaciji odlažu različite vrste otpada, odnosno, pored šuta, tu se deponuju i tečni i biorazgradivi otpad, pa su podnosioci predstavke iz tog razloga i reagovali i od Odbora za zaštitu životne sredine zahtevaju da, bez odlaganja, preduzme potrebne mere za sprečavanje dalje degradacije životne sredine, kao i mere za vršenje inspekcijskog nadzora nad radom službi opštinske uprave u Beloj Crkvi.

Predložila je da Odbor od nadležne opštinske službe zatraži informaciju o tome da li je napravljen program sanacije, kada i na koji način je predviđena rekultivacija ove privremene deponije, ko su korisnici ove deponije i koje vrste otpada se tu odlažu.

U diskusiji koja je usledila, učestvovaali su: Nada Lazić, Gordana Čomić, Gordana Zorić, Boban Birmančević, Branislav Blažić, Marija Stevanović, Adrijana Anastasov i Jezdimir Vučetić.

U diskusiji je istaknuto da je onaj ko dobije dozvolu za privremeno odlaganje zemlje i šuta jer nešto gradi u obavezi da, kada završi sa gradnjom, vrati sve u prvobitno stanje. S obzirom da se u praksi često dešava da se kasnije ova vrsta otpada ne skloni, građani počinju da bacaju svoj otpad na takve lokacije. Opština treba da naloži onome ko je otpad odlagao da sve vrati u prvobitno stanje, odnosno treba taj otpad da se odnese na deponiju. Istaknuto je da se, posle poplava, opštinama preporučuje da se, kao privremeno rešenje, odrede lokacije na koje će se odlagati otpad iz poplavljenih područja.

Iznet je stav da Odbor treba da ili ode na teren ili da pozove na sednicu sve aktere. Predloženo je da Odbor zatraži od nadležnog ministarstva informaciju o stanju privremenih deponija, rešenjem određenih u oblastima pogođenim poplavama.

Ukazano je na veliki problem koji lokalne samouprave imaju sa rešavanjem problema sa divljim deponijama, jer se nakon intervencije inspekcijskih službi, problem ponovo javlja, pa je ovaj problem potrebno rešiti na republičkom nivou, jer su opštine nemoćne da ga same reše.

Predloženo je da Odbor da preporuku da se prošire ovlašćenja komunalnih policajaca, čiji će se broj u opštinama povećati, kako bi oni mogli da rade na sprečavanju pojave divljih deponija. Takođe je potrebno da se divlje depnije uklanjaju o trošku lokalnih samouprava na čijoj se teritoriji pojave.

Branislav Blažić najavio je Odboru da će pod tačkom razno izložiti svoj plan rada Odbora na rešavanju problema deponija.

Član Radne grupe Marija Stevanović informisala je Odbor da je razgovarala sa nadležnima iz Opštine Bela Crkva u vezi sa predstavkom, i dobila informaciju da je problem nastao u vezi sa tečnim otpadom nedefinisane sadržine, za koji podnosioci predstavke navode da potiče od Komunalnog preduzeća. U skladu sa tim, predložila je da se Odbor obrati ekološkoj inspekciji i zatraži informaciju o ovom slučaju. Istakla je da pitanje deponija treba da reši ministarstvo i država, a Odbor može da prati i da savetodavno pomaže, jer u tome nema ključnu ulogu.

U diskusiji je istaknuta potreba za konkretnom akcijom Odbora, kroz iniciranje jačeg inspekcijskog nadzora, čime bi se izvršio pritisak na lokalne samouprave, jer je samo na taj način moguće suzbiti pojavu divljih deponija. Dat je primer naselja Crvena Zvezda u gradskoj opštini Palilula u Nišu, pretežno naseljenog pripadnicima romske zajednice, gde inspekcijske službe dežuraju u tri smene, kako bi sprečile pojavu divljih deponija, a kada takvog dežurstva nema veoma brzo se stvaraju divlje deponije. Opštinama nedostaje sredstava i kadrova da sprovode zakonske odredbe.

Ukazano je na to da su deponije decenijska bolna tačka Srbije i ne može se rešiti preko noći. Prikupljanje otpada je u nadležnosti lokalnih samouprava, ali Odbor ne može komunicirati sa svim lokalnim samoupravama u Republici Srbiji. Ukazano je na problem koji nastaje kada inspektori koji izađu na teren i podnesu prekršajnu prijavu, a dalje ne prate šta se sa tim dešava. Istaknuto je da ova oblast ne može biti privezak drugim ministarstvima, već je neophodno da se, ako već nije moguće imati posebno ministarstvo koje bi se time bavilo, formira jedna jaka nacionalna agencija, koja bi koordinirala svim aktivnostima inspekcijskih službi lokalnih samouprava i drugih nadležnih službi koje se bave zaštitom životne sredine. Istaknuto je da je potrebno organizovanje javnog slušanja Odbora na ovu temu.

Predsednik Odbora je, na osnovu svega iznetog u diskusiji, predložio da Odbor zatraži izveštaj o navodima u predstavci od Odeljenja za urbanizam, privredu i inspekcijske poslove Opštinske uprave u Beloj Crkvi, pa bi radna grupa Odbora nakon toga mogla i otići u Belu Crkvu. Ako se utvrdi da nadležna inspekcijska služba nije preduzela sve što je u njenoj nadležnosti, onda bi ona trebalo da odgovara za to.

Odbor je (13 glasova za, 2 člana Odbora nisu glasala iz tehničkih razloga u sistemu e-parlamenta), prihvatio predlog predsednika Odbora.

Druga tačka dnevnog reda: **Razmatranje predloga zaključaka Odbora koje je formulisala Radna grupa**

Predsednik Odbora je istakao da će Odbor tekst predloga zaključaka koji je pripremila Radna grupa dostaviti svim učesnicima javnog slušanja, kako bi oni mogli da daju svoje sugestije, posle kojih bi Odbor sa konačnim zaključcima izašao pred Narodnu skupštinu, ministarstva i javnost.

Radnu grupu za formulisanje predloga zaključaka Odbora povodom predloga iznetih na javnom slušanju čine: Ivan Karić, Adriana Anastasov i Jezdimir Vučetić.

Član Radne grupe Ivan Karić informisao je Odbor o radu Radne gupe, prezentujući predlog mera i predlog zaključaka.

U diskusiji koja je usledila, učestvovali su: Gordana Čomić, Jezdimir Vučetić, Branislav Blažić, Adrijana Anasatasov, Dejan Zagorac, Ivana Stojiljković, Boban Birmančević, Miletić Mihajlović, Nada Lazić i Sonja Vlahović.

Gordana Čomić je predložila da Odbor treba da inicira da se u Budžetu RS za 2015. godinu predvide sredstva potrebna za izradu i ažuriranje strateških dokumenata.

Iznet je stav da je neprimereno da Odbor za zaštitu životne sredine nije razmatrao Izveštaj Vlade o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, s obzirom da se radi o ekološkoj katastrofi i istaknuta potreba da se Odbor nametne kao kontrolor izvršne vlasti kada se radi o životnoj sredini i kao neko ko će davati ideje i sugestije, pri čemu se neće osećati stranačke podele.

Predsednik Odbora obavestio je Odbor da nije sazvao sednicu povodom Izveštaja o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, koji je podnela Vlada zato što taj izveštaj nema segment koji se odnosi na životnu sredinu. Istakao je da je potrebno dati još vremena ministru poljoprivrede i zaštite životne sredine, a Odbor bi imao prilično kritičan stav prema sadržaju izveštaja, odnosno izostanku segmenta koji se odnosi na životnu sredinu. Istakao je da je morao lično da se angažuje kako bi zaštita životne sredine dobila svoj sajt, s obzirom da tri meseca nije postojao deo koji se odnosi na zaštitu životne sredine u okviru sajta ministarstva. Izneo je probleme sa kojim se Ministarstvo suočava, što se kadrova i tehničkih uslova tiče, kao i činjenicu da se radi na tome da se ovi problemi prevaziđu.

Istaknut je problem nedostatka sredstava lokalnih samouprava za apliciranje za IPA fondove za projekte prekogranične saradnje, jer ne postoji nikakav fond, niti stavka u budžetu, iz koga bi država pomogla lokalnim samoupravama finansijski kako bi mogle da apliciraju (20% je potrebno da finansiraju lokalne samouprave da bi im aplicirale za projekat).

Ukazano je na činjenicu da i nevladine organizacije imaju isti problem kod apliciranja za IPA fondove, pa bi bilo dobro da se pri Ministarstvu finansija osnuje jedan fond za sufinansiranje. Predloženo je da jedan od zaključaka Odbora bude potreba za uvođenjem ekoloških sadržaja u sve nastavne programe, i prirodnih i društvenih nauka, kao i obrazovanje za održivi razvoj. Istaknut je značaj šuma i pošumljavanja u rešavanju problema koji se pojavio zbog poplava.

Skrenuta je pažnja na potrebu rešavanja pitanja opasnih materija, što je nešto što treba da bude sastavni deo zaključaka, jer ne postoji procedura za uklanjanje leševa uginulih životinja, kao ni drugih opasnih materija. Ukazano je na potrebu da lokalne samouprave moraju biti odgovorne za kontrolu bacanja otpada i sprečavanje nastanka divljih deponija. Skrenuta je pažnja na „ćutanje“ Ministarstva na mnoga pitanja iz njegove nadležnosti nakon poplava, a sama činjenica da izveštaj Vlade ne sadrži segment koji je trebalo da pripremi Ministarstvo poljoprivrede i zaštite životne sredine ide u prilog tome.

Istaknuto je da je potrebno da sednicama Odbora prisustvuje predstavnik Ministarstva poljoprivrede i zaštite životne sredine i postavljeno pitanje da li postoji državni sekretar za zaštitu životne sredine. Naglašeno je da pitanje devastacije životne sredine nije moralo biti posebno izdvojeno u izveštaju Vlade, jer je životna sredina sve, i ono što je delatnost poljoprivrede, kao i sve sfere života, pa je Odbor mogao da razmatra Izveštaj Vlade, iako formalno nije posebno obrađen aspekt životne sredine u izveštaju.

Istaknuto je da je ekologija uvršćena u nastavni program kroz predmet Čuvari prirode i Biologiju, pa bi trebalo uvesti zaštitu životne sredine, jer je to širi pojam. Predloženo je da se napravi poseban izveštaj o stanju životne sredine nakon poplava (sa svim rezultatima monitoringa, stanja zemljišta, voda i kanalizacija), jer bi takav izveštaj bio dobra osnova za opštine kada konkurišu za sredstva. Ovakav izveštaj ili studiju treba da napravi stručni tim, koji će utvrditi stepen zagađenja kao posledicu poplava i dati predlog mera koje bi usledile, kako bi se dobila prava slika o efektima poplava po životnu sredinu. U izveštaju Vlade ovakve informacije nisu bile zastupljene.

Predsednik Odbora je predložio organizovanje javnog slušanja o edukaciji građana o zaštiti životne sredine, zajedno sa Odborom za obrazovanje, nauku, tehnološki razvoj i informatičko društvo.

Istaknuto je i da se, osim edukacije đaka, pažnja mora posvetiti i edukovanju odraslog stanovništva i menjanju svesti o potrebi zaštite životne sredine, putem seminara i informisanja javnosti. Naglašena je potreba uvođenja edukativnih emisija o ekologiji na svim televizijama.

Odbor je, sa 13 glasova za (jedan član Odbora nije glasao iz tehničih razloga), prihvatio predlog zaključaka koji je formulisala Radna grupa, sa sugestijama iznetim u diskusiji:

1. Potrebno je da Ministarstvo poljoprivrede i zaštite životne sredine napravi poseban izveštaj o stanju životne sredine nakon poplava, koji bi obuhvatio rezultate monitoringa voda, vazduha i zemljišta, kao i informaciju o stanju kanalizacija, kako bi se utvrdio stepen zagađenja kao posledica poplava i koji bi obuhvatio i predlog mera koje je neophodno sprovesti.
2. Potrebno je da Ministarstvo poljoprivrede i zaštite životne sredine Odboru dostavi informaciju o količini i lokacijama, na kojima se na teritoriji Republike Srbije nalazi opasan otpad, kao i informaciju o strategiji uklanjanja istog.
3. Potrebno je zakonom ponovo osnovati Fond za zaštitu životne sredine, iz kog bi se finansirali projekti prevencije i zaštite životne sredine.
4. Potrebno je izraditi i ažurirati postojeće strateške dokumente, pre svega Karte erozije Srbije i Integralni katastar bujičnih tokova, kako bi se utvrdio rizik od poplava i definisale mere kojima bi se u budućnosti predupredilo da do ovakvih šteta od poplava ponovo dođe. U skladu sa tim, neophodno je u Budžetu Republike Srbije predvideti sredstva za tu namenu.
5. Odbor će jednu sednicu posvetiti Zakonu o vodama, na kojoj bi se raspravljalo o potrebi za izmenama i dopunama ovog zakona, kao i o vodama kao važnom resursu.
6. Neohodna je edukacija stanovništva o zaštiti životne sredine, kroz uvođenje ekoloških sadržaja i obrazovanja za održivi razvoj u sve nastavne programe, i prirodnih i društvenih nauka, ali i kroz seminare i druge vidove edukacije za građane. Veliku ulogu u edukaciji građana treba da ima i obrazovni televizijski program.

Treća tačka dnevnog reda: **Razno**

Predsednik Odbora informsao je Odbor o sastanku koji je imao sa Anom Bovan i Jovankom Arsić Karišić iz CEDEF-a, nakon njegovog učešća 3. jula na Okruglom stolu na temu: Deponije u Srbiji – uzrok ili rešenje problema u organizaciji CEDEF-a. Dao je primer deponija u izgradnji: deponije u Subtici, deponije Duboko (koja se nalazi na klizištu, na škriljcima), deponije Tamnava, istakavši probleme koji postoje. CEDEF će pripremiti publikaciju sa ključnim preporukama u septembru 2014. godine, koja će biti dostavljena Odboru. Odbor bi trebalo, u saradnji sa Ministarstvom poljoprivrede i zaštite životne sredine, da pokrene inicijativu za izradu Akcionog plana upravljanja otpadom Republike Srbije, koji bi bio obavezujući. U skladu sa tim, bilo bi dobro da Odbor organizuje javno slušanje na jesen, pre skrininga za poglavlje 27. Prethodno je potrebno da se zatraži od Ministarstva poljoprivrede i zaštite životne sredine sveobuhvatna informacija o stanju otpada u Republici Srbiji. Ukazao je na potrebu osnivanja Fonda za kapitalne investicije pri Vladi, odakle bi se rešavali problemi izgradnje regionalnih deponija i ostalih velikih kapitalnih projekata.

Odbor je prihavtio predlog predsednika Odbora da se zatraži od Ministarstva poljoprivrede i zaštite životne sredine zatraži sveobuhvatna informacija o stanju otpada u Republici Srbiji.

Iznet je podatak da u Vojvodini postoji 12 divljih deponija po opštini, a preko 500 divljih deponija u pokrajini.

CEDEF planira da organizuje javne diskusije na temu: Integralno upravljanje vodom i zaštita voda, u koje će biti uključeni svi relevantni akteri, kao i Odbor. Posle ovih javnih diskusija, biće izrađena još jedna publikacija, koja će biti dostavljena Odboru i Ministarstvu, a koja može poslužiti kao osnova za izradu Akcionog plana o vodama.

U diskusiji su učestvovali: Vladimir Petković, Nada Lazić i Jezdimir Bučetić.

Spomenut je primer regionalne deponije Kalenić, čija izgradnja dugo traje. Opština Barajevo učestvuje u izgradnji reciklažnog dvorišta za ovu deponiju. Barajevo sada smeće odvozi 130 km, pa je deponija Kalenić bliža i pristupačnija ovoj gradskoj opštini. Istaknuto je da od opštine nije dobijena nijedna informacija o tome koliko sredstava opština izdvaja za izgradnju, ni dokle se došlo sa radovima, kao ni kada će deponija biti privedena nameni. Predloženo je da Odbor poseti ovu deponiju.

Istaknuto je da je prva Strategija o upravljanju otpadom doneta 2003. godine, kojom je utvrđen broj regionalnih deponija za teritoriju Republike Srbije (prosečno 500 000 stanovnika treba da bude pokriveno jednom reginalnom deponijom). Sve je pisano po propisima Evropske unije. 2009. godine urađena je dopuna ove strategije, a u međuvremenu, 2008. godine, donet je Prostorni plan Republike Srbije. Po Zakonu o komunalnim delatnostima, nadležnost za upravljanje otpadom je data lokalnim samoupravama. Po Strategiji, opštine moraju da naprave međuopštinski sporazum i da se dogovore da formiraju zajedničko preduzeće. Već godinama se ništa ne događa na planu izgradnje regionalnih deponija iz politčih razloga, a pojavio se i veliki broj nekompetentnog kadra u javnim preduzećima uopšte, pa tako i u komunalnim preduzećima. Ukazano je na potrebu izmene Zakona o komunalnim delatnostima, zbog čega je bitno da Odbor pokrene ovu priču, a na planirano javno slušanje treba pozvati i predstavnika Ministarstva državne uprave i lokalne samouprave.

Iznet je dobar primer izgradnje deponije u Kikindi.

Predsednik Odbora informisao je Odbor i o sastanku koji je održao sa Oliverom Zurovac Kuzman, savetnicom za životnu sredinu u Odeljenju za demokratizaciju Misije OEBS-a u Srbiji, na kom je predloženo organizovanje seminara za članove Odbora na temu: „Napredak i izazovi u primeni Arhuske konvencije u Republici Srbiji“, koji bi se održao u Ekološkom centru Radulovački u Sremskim Karlovcima. Članovi Odbora saglasili su se sa organizovanjem ovog seminara.

Odbor je obavešten o pucanju i treće brane u mestu Kostajnik i ukazano je na potrebu održavanja sednice van sedišta koja bi se posvetila ovom problemu u Loznici. Postavljeno je pitanje koje je ministarstvo nadležno za ovaj problem.

Sednica je završena u 13,10 časova.

SEKRETAR PREDSEDNIK

Milica Bašić dr Branislav Blažić